Musaka kutanga echi chihande mu %%?
Online Bible | NEW WORLD TRANSLATION OF THE HOLY SCRIPTURES (2013 REVISION)
Musaka kutanga echi chihande mu %%?
-
Lizu lyapwile jino mutu wanyama (1-18)
-
Unjiho ahanyine Yowano muka-kumbapachisa (19-28)
-
Yesu, Mwanamukoko waKalunga (29-34)
-
Tumbaji twaYesu vakulivanga (35-42)
-
Fwilipu naNatanyele (43-51)
1 Hakuputuka Lizu+ kulyapwile, kaha eli Lizu lyapwilenga naKalunga hamwe,+ kaha eli Lizu lyapwile kalunga.+
2 Ou apwilenga naKalunga hakuputuka.
3 Vyuma vyosena vyapwileko kuhichila muli ikiye,+ kaha kakweshi chuma nachimwe chapwileko chakuzeneka ikiyeko.
Chuma chize chapwileko
4 kuhichila muli ikiye chikiko kuyoya, kaha kuyoya chapwile kumunyika chize chamunyikililenga vatu.+
5 Kaha chize kumunyika chili nakumunyika mumilima,+ oloze milima yinahono kufungulula chize kumunyika.
6 Jino kwejile mutu umwe uze vatumine kupwa muka-kwimanyinako Kalunga. Lijina lyenyi apwile ikiye Yowano.+
7 Ou mutu ejile apwenga chinjiho, mangana ahane unjiho wakuvuluka kumunyika kana,+ mangana vatu vakulisezaseza vosena vahase kwitava kuhichila muli ikiye.
8 Ikiye kapwile chize kumunyikako,+ oloze ejile nakuhana unjiho wakuvuluka chize kumunyika.
9 Kumunyika chamuchano chize cheji kumunyikilanga mutu himutu chapwile kwakamwihi nakwiza mukaye.+
10 Ikiye apwile mukaye,+ kaha kaye kapwileko kuhichila muli ikiye,+ oloze kaye kakamutachikijileko.
11 Ikiye ejile kwimbo lyenyi, oloze vatu jenyi kavamwitavilileko.
12 Oloze vosena vaze vamwitavilile, avahanyine wata wakupwa vana vaKalunga,+ mwomwo vafwelelele lijina lyenyi.+
13 Kaha vakiko kavasemukile kumanyinga, chipwe mukusaka chavatu, chipwe mukusaka chavisemiko, oloze vasemukile kuli Kalunga.+
14 Ngocho eli Lizu lyapwile jino mutu wanyama,+ kaha atwamine hamwe nayetu. Twamwene upahu wenyi, upahu uze atambula mwana umwe kaha wakulipwila+ kufuma kuli ise. Kaha azalile nauselewa waKalunga, namuchano.
15 (Yowano ahanyine unjiho hali ikiye, kaha avilikile ngwenyi: “Ou ikiye uze ngwambile ngwami, ‘Ou mweza munyima yami nanguhambakana ami, mwomwo ikiye kwapwile shimbu kanda ami ngusemuke.’”)+
16 Hakuwana nge azalilila nalikoji lyalinene, ngocho tuvosena twatambwileko likoji kaneli lyalinene.
17 Mwomwo Jishimbi vajihanyine kuhichila muli Mose,+ oloze likoji lyalinene+ namuchano vyejile kuhichila muli Yesu Kulishitu.+
18 Kakweshi mutu amonaho lyehi Kalungako,+ oloze mwana umwe kaha wakulipwila uze apwa kalunga,+ uze ali kuli Ise+ ikiye namulumbununa.+
19 Ou ukiko unjiho waYowano omu vaYuleya vatumine vapilishitu navaLevi kufuma kuYelusalema nakuya vakamwihule ngwavo: “Ove yove iya?”+
20 Ikiye kakanyine kuvakumbululako, oloze ahanjikile hatoma ngwenyi: “Ami keshi yami Kulishituko.”
21 Kaha vamwihwile ngwavo: “Nyi yove iya? Yove Elija tahi?”+ Ikiye avakumbulwile ngwenyi: “Keshi yamiko.” “Uno uKapolofweto tahi?”+ Ikiye akumbulwile ngwenyi: “Nduma!”
22 Shikaho vambile kuli ikiye ngwavo: “Ove yove iya? Tulweze mangana tukambulule kuli vaze vatutumanga. Uno ove ivene mulivuluka ngwove ngachilihi?”
23 Ikiye ambile ngwenyi: “Ami yami lizu lyayauze ali nakutambakana mupambo ngwenyi, ‘Ololenu+ jila yaYehova,’ nge muze ambile kapolofweto Isaya.”+
24 Vaze vatumine vafumine kuli vaFwaliseu.
25 Kaha vamwihwile ngwavo: “Kachi nge ove keshi yove Kulishituko, chipwe Elija, chipwe Kapolofweto, nyi ikaze uli nakumbapachishila vatu?”
26 Yowano avakumbulwile ngwenyi: “Ami ngweji kumbapachisanga vatu mumeya. Oloze mukachi kenu munemana mutu munahono enu kutachikiza,
27 uze ali nakwiza munyima yami, chipwe mihya yamendelo enyi ami kangwatelemo kuyikasununako.”+
28 Vyumevi vyalingiwile muMbetane musali yaYotau muze Yowano apwile nakumbapachishila vatu.+
29 Jino lichako Yowano amwene Yesu ali nakwiza kuli ikiye, kaha ambile ngwenyi: “Talenu, Mwanamukoko+ waKalunga ou mwafumisa shili+ yakaye!+
30 Ou ikiye vene uze ngwambile ngwami: ‘Munyima yami namwiza lunga nanguhambakana ami, mwomwo ikiye kwapwile shimbu kanda ami ngusemuke.’+
31 Nayami vene kangwamutachikijileko. Oloze chuma ngwejilile nakumbapachisa vatu mumeya shina ngwami ahase kusoloka hatoma kuli vaIsalele.”+
32 Yowano ahanyine nawa unjiho ngwenyi: “Ngwamwene shipilitu nayifuma mwilu nge liyembe, kaha yatwamine hali ikiye.+
33 Nayami vene kangwamutachikijileko, oloze Ou angutumine ngwenyi ngumbapachisenga vatu mumeya ambile kuli ami ngwenyi: ‘Weshowo mukamona shipilitu nayifuma mwilu nakwiza nakutwama hali ikiye,+ ou ikiye vene mwakambapachisa nashipilitu yajila.’+
34 Kaha ami ngunamono lyehi, kaha ngunahane unjiho ngwami, ou ikiye vene MwanaKalunga.”+
35 Lichako Yowano emanyine natumbaji twenyi vavali,
36 kahomu amwene Yesu ali nakutambuka, ambile ngwenyi: “Talenu, Mwanamukoko+ waKalunga!”
37 Omu tumbaji twenyi vavali vamwivwile mwahanjika vyumevi, vamukavile Yesu.
38 Jino Yesu alumukile, kahomu avamwene vali nakumukavangiza, avehwile ngwenyi: “Muli nakutonda ika?” Vakiko vambile kuli ikiye ngwavo: “Ove Lapi (kulumbununa, “Ove Muka-kunangula”), uli nakutwama kulihi?”
39 Ikiye ambile kuli vakiko ngwenyi: “Twayenu, kaha namumona.” Ngocho vayile, vamwene kuze apwile nakutwama, kaha vatwamine nenyi likumbi lize. Ola yize vayile yapwile kafwe ola yakusokesa 10.
40 Andelei,+ ndumbwaShimona Petulu, apwile umwe wavaze vavali vevwile vyuma ahanjikile Yowano nakumukavangiza Yesu.
41 Chatete awanyine ndumbwenyi Shimona, kaha ambile kuli ikiye ngwenyi: “Tunawane Meshiya”+ (kulumbununa, “Kulishitu”).
42 Kaha ayile nenyi kuli Yesu. Jino omu Yesu amutalile, ambile ngwenyi: “Ove yove Shimona+ mwanaYowano. Navakuvulukanga ngwavo Kefwase” (kulumbununa, “Petulu”).+
43 Lichako, Yesu asakile kuya kuNgalileya. Ngocho awanyine Fwilipu,+ ambile kuli ikiye ngwenyi: “Pwako umuka-kungukavangiza.”
44 Ou Fwilipu apwile wakuMbetesayita, wakunganda yimwe naAndelei naPetulu.
45 Jino Fwilipu awanyine Natanyele,+ kaha ambile kuli ikiye ngwenyi: “Tunawane Yesu wakuNazaleta, mwanaYosefwe,+ uze vasonekele kuli Mose muJishimbi, uze nawa vasonekele muMazu aVapolofweto.”
46 Oloze Natanyele ambile kuli ikiye ngwenyi: “Kutala kuNazaleta kunahase kufuma chuma chimwe chamwaza numba?” Fwilipu ambile kuli ikiye ngwenyi: “Twaya umone.”
47 Yesu amwene Natanyele ali nakwiza kuli ikiye, kaha ahanjikile hali ikiye ngwenyi: “Talenu, muli ou kaIsalele chikupu vene kamweshi makuliko.”+
48 Natanyele amwihwile ngwenyi: “Unangutachikiza ngachilihi?” Yesu amukumbulwile ngwenyi: “Shimbu kanda Fwilipu akusanyike, ami ngwakumonanga lyehi omu wapwanga mwishi yamukuyu.”
49 Natanyele ambile ngwenyi: “Ove Lapi, ove uMwanaKalunga, uMwangana wavaIsalele.”+
50 Yesu amukumbulwile ngwenyi: “Uno unetavila mwomwo ngunakulweze ngwami ngwakumonanga mwishi yamukuyu tahi? Naumona vyuma vyavinene kuhambakana evi.”
51 Kaha Yesu ambile kuli ikiye ngwenyi: “Chamuchano vene nangwamba kuli enu ngwami, namukamona mwilu munasokoloka, kaha vangelo jaKalunga vali nakunyina mwilu nakusuluka nakwiza kuli Mwanamutu.”+
Share
Share
NEW WORLD TRANSLATION OF THE HOLY SCRIPTURES (2013 REVISION)
Yowano 1
Luvale
Tanga Mbimbiliya haInternet
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg
cjk_Latn eng_Latn cjk_Latn unk cjk_Latn unk cjk_Latn unk cjk_Latn unk cjk_Latn unk cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn bem_Latn cjk_Latn cjk_Latn umb_Latn cjk_Latn cjk_Latn cjk_Latn cjk_Latn bem_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn eng_Latn eng_Latn kor_Hang szl_Latn fij_Latn cjk_Latn eng_Latn